钦定古今图书集成/明伦汇编/官常典/第321卷 > 徐琦
## 钦定古今图书集成/明伦汇编/官常典/第321卷 > 徐琦

按《明外史》本传：“琦字良玉，钱塘人。其祖谪戍宁夏，遂
家焉。幼力学，通经史，庆王器重之。中永乐十二年进
士。宁夏有进士自琦始。授行人，历刑部员外郎，改行
兵部。宣宗初，命清天下军伍，调职方员外郎，擢右通
政。副章敞使安南，馈遗无所受，还拜南京兵部右侍
郎。八年，帝以安南贡赋不如额，南征士卒未尽返，复”
命琦往。时黎利已死，其子麟疑未决。琦宣布威德，晓
以祸福。麟惧，铸《代身金》人，贡方物以谢。帝悦，命落琦
戍籍，宴赉甚厚。正统元年命考察南畿府县官。灾异
屡见。琦陈弭灾十事。悉嘉纳之。五年命参赞南京机
务。十四年进尚书，参赞如故。有言往年分调南京军
家悉宜北徙，朝廷欲行之。琦奏：“安土重迁，人之情也。
今骤徙数万众，人心一摇，事或叵测。”议遂沮。军卫无
学校，琦请天下卫所视府州县例，皆立学。从之。景泰
元年，靖远伯王骥督机务，琦专理部事。骥解任，琦仍
参赞。四年卒，年六十八。谥《贞襄》。